DECIZIA COMISIEI
din 1 octombrie 2008
de modificare a Deciziei 2004/432/CE de aprobare a planurilor de monitorizare a reziduurilor, prezentate de țările terțe în conformitate cu Directiva 96/23/CE a Consiliului
[notificată cu numărul C(2008) 5531]
(Text cu relevanță pentru SEE)
(2008/772/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 96/23/CE a Consiliului din 29 aprilie 1996 privind măsurile de control care se aplică anumitor substanțe și reziduurilor acestora existente în animalele vii și în produsele obținute de la acestea și de abrogare a Directivelor 85/358/CEE și 86/469/CEE și a Deciziilor 89/187/CEE și 91/664/CEE (1), în special articolul 29 alineatul (1) al patrulea paragraf,
întrucât:
(1)
Directiva 96/23/CE stabilește măsurile de control pentru substanțele și grupele de reziduuri prevăzute în anexa I la directiva menționată. În temeiul Directivei 96/23/CE, înscrierea și menținerea pe listele cu țările terțe din care statele membre sunt autorizate să importe animale și produse primare de origine animală reglementate de directiva menționată sunt condiționate de prezentarea de către țările terțe în cauză a unui plan în care să se precizeze garanțiile oferite de acestea în ceea ce privește monitorizarea grupelor de reziduuri și a substanțelor enumerate în anexa respectivă.
(2)
Decizia 2004/432/CE a Comisiei din 29 aprilie 2004 de aprobare a planurilor de monitorizare a reziduurilor, prezentate de țările terțe în conformitate cu Directiva 96/23/CE a Consiliului (2) aprobă planurile de monitorizare a reziduurilor prezentate de anumite țări terțe enumerate în anexa la decizia menționată pentru animalele și produsele primare menționate în lista respectivă.
(3)
În ceea ce privește rubrica referitoare la Africa de Sud, importul de carne de vânat sălbatic și de crescătorie, altul decât struții, a fost eliminat de pe lista importurilor autorizate menționate în anexa la Decizia 2004/432/CE, astfel cum a fost modificată prin Decizia 2008/407/CE a Comisiei (3), deoarece Africa de Sud nu a furnizat dovada implementării planului pentru vânatul sălbatic și cel de crescătorie, altul decât struții. Mai precis, eșantionarea a fost realizată însă analizele de laborator nu au fost efectuate.
(4)
O inspecție a Comisiei în Africa de Sud efectuată între 2 și 7 iulie 2008 a arătat că planul de monitorizare a reziduurilor 2007-2008 atât pentru vânatul sălbatic, cât și pentru cel de crescătorie a fost implementat în țara terță respectivă, că a fost realizată eșantionarea în conformitate cu planul de monitorizare a reziduurilor 2007-2008 și că eșantionarea în conformitate cu planul de monitorizare a reziduurilor 2008-2009 este în curs de desfășurare. Prin urmare, deoarece planurile aprobate pentru anii 2006-2007 și 2007-2008 au fost implementate și deoarece rezultatele analizelor de laborator au fost adecvate, situația generală în ceea ce privește controlul reziduurilor din vânatul sălbatic și de crescătorie este satisfăcătoare. În aceste condiții, este adecvată modificarea listei din anexa la Decizia 2004/432/CE pentru a autoriza importurile în Comunitate de vânat sălbatic și de crescătorie, inclusiv struți, originare din Africa de Sud, astfel cum se prevede în planurile aprobate.
(5)
Israelul a prezentat Comisiei un plan de monitorizare a reziduurilor pentru vânatul de crescătorie. Evaluarea planului respectiv și informațiile suplimentare obținute de Comisie oferă garanții suficiente în ceea ce privește planul de monitorizare a reziduurilor din vânatul de crescătorie. Prin urmare, produsul menționat ar trebui inclus în lista din anexa la Decizia 2004/432/CE, la rubrica pentru Israel.
(6)
China a prezentat Comisiei un plan de monitorizare a reziduurilor pentru ouă. Evaluarea acestui plan și informațiile suplimentare obținute de Comisie oferă garanții suficiente în ceea ce privește planul de monitorizare a reziduurilor din ouă. Prin urmare, produsul menționat ar trebui inclus în lista din anexa la Decizia 2004/432/CE, la rubrica pentru China.
(7)
Ucraina a prezentat Comisiei un plan de monitorizare a reziduurilor pentru păsări de curte, ecvidee și acvacultură. Evaluarea planului respectiv și informațiile suplimentare obținute de Comisie oferă garanții suficiente în ceea ce privește planul de monitorizare a reziduurilor din produsele respective. Prin urmare, produsele menționate ar trebui incluse în lista din anexa la Decizia 2004/432/CE, la rubrica pentru Ucraina.
(8)
Erorile de numerotare a anumitor note de subsol din anexa la Decizia 2008/407/CE ar trebui corectate.
(9)
Prin urmare, Decizia 2004/432/CE ar trebui modificată în consecință.
(10)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa la Decizia 2004/432/CE se înlocuiește cu textul anexei la prezenta decizie.
Articolul 2
Prezenta decizie se aplică de la 30 septembrie 2008.
Articolul 3
Prezenta decizie se adresează statelor membre.
Adoptată la Bruxelles, 1 octombrie 2008.